Bailey esines novembri keskel Tallinnas ja külastas siin olles ka teletorni ning õppis tundma ajalugu.

«Viimati tegin saadet Tallinnas, kus on teletorn, mis on Eesti ajaloos olulise tähtsusega. See oli vabaduse sümbol, kui nad Venemaast lahku lõid. Praegu on seal võimalus, et sulle lastakse vana mustvalget uudislõiku Eesti ajaloost ja sa ise saad uudise peale lugeda. See on fantastiline. Selline asi võiks igal pool olla,» rääkis Bailey.

Bailey ei osanud öelda, mis on Eesti rahvussport, aga teadis, et siin leiutati Skype ja et siin ollakse selle üle väga uhked.

Youtube'i saate juhid järeldasid Bailey jutust, et Eesti on üks suurepärane koht.

Saatejuhtid konsulteerisid Wikipediaga ja leidsid üllatuseks, et seal on olemas lausa spetsiaalne lehekülg «sport Eestis», mille andmetel on siin populaarsemad spordialad tõstmine, maadlus ja murdmaasuusatamine. Lisaks mängitakse siin jääkriketit.

«61 protsenti Eestist on mets, nii et seal jahitakse karusid, põtru, hunte. Nad viibivad palju väljas. See on nagu Kanada, aga Euroopas,» seletas Bailey.

Mehed arvasid, et reklaamlause «Eesti - Euroopa Kanada!» tooks siia hordide kaupa turiste.

«See on üks erakordne koht. Neil oli Euroopa kõrgeim hoone, kuni aastani 1628 või midagi... Siis ehitas keegi teine kõrgema seina,» naljatas koomik.